《画虎行》
明代·陆粲

山人视我画虎图，邀我为作《画虎行》。
我生城郭不识虎，向来浪说真无凭。
自从谪居傍夷落，时惊夜啸风生壑。
似闻行旅遭搏食，往往白骨撑丛薄。
朝来击鼓驱猎徒，於菟中箭人欢呼。
儿童奔走我亦俱，近前谛视摩其须。
初观据地疑未死，金睛荧荧吻血紫。
却归更与展图看，意态狰狞宛相似。
画手尔何人？谁遣为此笔？丹青浅事何足问，物理试思堪
太息。
我闻太平世，野兽恒避人。
吁嗟猛虎今为群，渡河无复逢刘昆。
黄公赤刀伥鬼窃，裴旻李广俱澌灭。
书生徒手无寸铁，对面空令双眦裂。
还君画，为君歌，道上虎迹今转多。

作者简介：（1494—1551）明苏州府长洲人，字子余，一字浚明，号贞山。嘉靖五年进士。官工科给事中，敢直言。以争张福(旧作“张福达”)狱，下诏狱廷杖。寻上疏论张璁、桂萼专擅朝事，谪贵州都镇驿丞，迁永新知县，以念母乞归。有《左传附注》、《春秋胡氏传辨疑》、《左氏春秋镌》、《陆子余集》。